Document ID: 32007R0172

PADOMES REGULA (EK) Nr. 172/2007
(2007. gada 16. februāris),
ar ko groza V pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem
(Dokuments attiecas uz EEZ)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes Regulu (EK) Nr. 850/2004 (2004. gada 29. aprīlis) par noturīgiem organiskajiem piesārņotājiem (1), un jo īpaši tās 7. panta 5. punkta pirmo daļu, 7. panta 6. punktu un 14. panta 3. punktu,
tā kā:
(1)
Komisija veikusi pētījumu par Regulas (EK) Nr. 850/2004 to noteikumu īstenošanu, kas attiecas uz atkritumiem. Pētījumā noteiktas maksimāli pieļaujamās koncentrācijas robežas Regulas (EK) Nr. 850/2004 V pielikuma 2. daļas mērķiem. Pārsniedzot šīs robežas, iespējama kaitīga iedarbība uz cilvēka organismu un vidi.
(2)
Maksimāli pieļaujamo koncentrāciju polihlordibenzo-p-dioksīniem un dibenzofurāniem (“PCDF/PCDD”) izsaka kā toksiskuma ekvivalentu koncentrāciju (“TEK”), izmantojot Pasaules Veselības organizācijas 1998. gadā pieņemtos toksiskuma ekvivalences faktorus (“TEF”). Par dioksīniem līdzīgajiem polihlorbifeniliem (“PHB”) nav iegūts pietiekami daudz datu, lai iekļautu šos savienojumus TEK.
(3)
Heksahlorcikloheksāns (“HCH”) ir tehnisks produkts, kas satur dažādu izomēru maisījumu. Pūliņi, kas nepieciešami, lai veiktu to pilnīgu analīzi, varētu būt nesamērīgi. Toksiski ir tikai heksahlorcikloheksāna alfa-, beta- un gamma- izomēri. Tāpēc pieļaujamajai koncentrācijai būtu jāattiecas tikai uz tiem. Lielākā daļa gatavu nopērkamo analītisko standartu maisījumu, kas paredzēti šo savienojumu grupas analīzēm, ir piemēroti tikai minēto izomēru noteikšanai.
(4)
Šajā regulā paredzētie pasākumi ir piemērotākie augsta līmeņa aizsardzības nodrošināšanai.
(5)
Tāpēc Regula (EK) Nr. 850/2004 būtu attiecīgi jāgroza.
(6)
Komiteja, kas izveidota saskaņā ar Regulas (EK) Nr. 850/2004 17. panta 1. punktu, pēc apspriedes 2006. gada 25. janvārī nav sniegusi atzinumu atbilstīgi minētās regulas 17. panta 2. punktā noteiktajai kārtībai,
IR PIEŅĒMUSI ŠO REGULU.
1. pants
Regulas (EK) Nr. 850/2004 V pielikumu groza, kā noteikts šīs regulas pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 16. februārī

Labels: 0
20